b'\n_START_ARTICLE_\nComuna Tome\xc8\x99ti, Ia\xc8\x99i\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen estul jude\xc8\x9bului, la est de municipiul Ia\xc8\x99i, pe malul drept al Bahluiului \xc8\x99i al r\xc3\xa2ului Jijia, \xc3\xaen zona confluen\xc8\x9bei celor dou\xc4\x83 r\xc3\xa2uri, pe pantele nordice ale Podi\xc8\x99ului Central Moldovenesc. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN28, care leag\xc4\x83 Ia\xc8\x99iul de punctul de trecere a frontierei cu Republica Moldova de la Albi\xc8\x9ba. La Tome\xc8\x99ti, acest drum se intersecteaz\xc4\x83 cu \xc8\x99oseaua jude\xc8\x9bean\xc4\x83 DJ248D \xc8\x99i din el se ramific\xc4\x83 \xc8\x99oseaua jude\xc8\x9bean\xc4\x83 DJ249E. DJ248D duce spre nord la Holboca \xc8\x99i spre sud-vest la B\xc3\xa2rnova (unde se termin\xc4\x83 \xc3\xaen DN24). DJ249E duce spre est la \xc8\x9au\xc8\x9bora.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Tome\xc8\x99ti se ridic\xc4\x83 la 11.051 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 11.866\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (92,67%). Pentru 7,22% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (89,75%), cu o minoritate de romano-catolici (1,71%). Pentru 7,23% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstoric\n_START_PARAGRAPH_\nCu ocazia s\xc4\x83p\xc4\x83turilor efectuate la turnarea funda\xc8\x9biei unui pod \xc3\xaen punctul \xe2\x80\x9cCostic\xc4\x83 Baran\xe2\x80\x9d, \xc3\xaen anul 1971, s-au descoperit urme materiale datate din Neolitic. Ele au fost recoltate \xc8\x99i analizate de arheologul C. Chirica, de la Institutul de Arheologie, \xc8\x99i specificate \xc3\xaen \xe2\x80\x9cRepertoarul arheologic al jude\xc8\x9bului Ia\xc8\x99i\xe2\x80\x9d \xe2\x80\x93 volumul al II-lea. Acestea demonstreaz\xc4\x83 faptul c\xc4\x83 teritoriul comunei a fost locuit din timpuri str\xc4\x83vechi._NEWLINE_Din punct de vedere diplomatic, primul document g\xc4\x83sit \xc8\x99i datat 1485 este emis de Cancelaria domneasc\xc4\x83 de la Suceava, \xc3\xaen timpul domnitorului \xc8\x98tefan cel Mare. \xc3\x8en document se arat\xc4\x83 c\xc4\x83 domnitorul \xc3\xaent\xc4\x83re\xc8\x99te cu pecetea sa \xe2\x80\x9cmo\xc8\x99ia Tome\xc8\x99ti\xe2\x80\x9d lui Toma, nepotul lui Oan\xc4\x83 St\xc3\xa2ngaciul, consider\xc3\xa2ndu-l \xe2\x80\x9csupus credincios\xe2\x80\x9d, pentru el \xc8\x99i urma\xc8\x99ii lui, in vecii vecilor._NEWLINE_Ulterior, localitatea Tome\xc8\x99ti apare men\xc8\x9bionat\xc4\x83 \xc3\xaen cronici ce dateaz\xc4\x83 din anii 1492 \xc8\x99i 1497, c\xc3\xa2nd acela\xc8\x99i domnitor face c\xc3\xa2teva acte de dona\xc8\x9bie \xc8\x99i \xc3\xaempropriet\xc4\x83rire pentru unii dintre supu\xc8\x99ii lui, de altfel boieri renumi\xc8\x9bi prin curaj, spirit de sacrificiu \xc8\x99i \xc3\xaenalt\xc4\x83 \xc8\x9binut\xc4\x83 moral\xc4\x83._NEWLINE_\xc3\x8en anul 1615, \xc3\xaen timpul domniei lui \xc8\x98tefan Tom\xc8\x99a al II-lea, localitatea Tome\xc8\x99ti apare din nou men\xc8\x9bionat\xc4\x83 \xc3\xaen documentele istorice, pentru ca mai t\xc3\xa2rziu, \xc3\xaen vremea domniei lui Vasile Lupu, s\xc4\x83 se stabileasc\xc4\x83 hotarele acestei a\xc8\x99ez\xc4\x83ri._NEWLINE_\xc3\x8en anul 1875, poetul Mihai Eminescu, pe atunci revizor \xc8\x99colar, \xc3\xaentr-un raport c\xc4\x83tre Prefectul de Ia\xc8\x99i, aminte\xc8\x99te de primarul din Tome\xc8\x99ti \xc3\xaen leg\xc4\x83tur\xc4\x83 cu o problem\xc4\x83 de \xc3\xaenv\xc4\x83\xc8\x9b\xc4\x83m\xc3\xa2nt. La acea dat\xc4\x83, Tome\xc8\x99tiul era deja un cvasicentru administrativ pentru patru sate: Tome\xc8\x99ti, Goruni, Vl\xc4\x83diceni \xc8\x99i Chicerea._NEWLINE_La sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Codrul a jude\xc8\x9bului Ia\xc8\x99i \xc8\x99i era format\xc4\x83 din satele Tome\xc8\x99ti, Goruni, Chicerea \xc8\x99i Osoi, av\xc3\xa2nd \xc3\xaen total 2767 de locuitori. Existau \xc3\xaen comun\xc4\x83 trei biserici \xc8\x99i dou\xc4\x83 \xc8\x99coli. Anuarul Socec din 1925 consemneaz\xc4\x83 comuna \xc3\xaen aceea\xc8\x99i plas\xc4\x83, av\xc3\xa2nd aceea\xc8\x99i alc\xc4\x83tuire, plus satul Principele Carol, popula\xc8\x9bia total\xc4\x83 fiind de 3830 de locuitori._NEWLINE_\xc3\x8en 1950, a fost arondat\xc4\x83 ora\xc8\x99ului regional Ia\xc8\x99i, re\xc8\x99edin\xc8\x9ba regiunii Ia\xc8\x99i. \xc3\x8en 1968, a devenit comun\xc4\x83 suburban\xc4\x83 a Ia\xc8\x99iului, av\xc3\xa2nd alc\xc4\x83tuirea actual\xc4\x83. \xc3\x8en 1989, s-a renun\xc8\x9bat la conceptul de comun\xc4\x83 suburban\xc4\x83, comuna fiind subordonat\xc4\x83 direct jude\xc8\x9bului Ia\xc8\x99i.\n_START_SECTION_\nMonumente istorice\n_START_PARAGRAPH_\nDou\xc4\x83 obiective din comuna Tome\xc8\x99ti sunt incluse \xc3\xaen lista monumentelor istorice din jude\xc8\x9bul Ia\xc8\x99i ca monumente de interes local, ambele fiind clasificate ca situri arheologice: situl de la \xe2\x80\x9eschitul Vl\xc4\x83diceni\xe2\x80\x9d cuprinde urme de a\xc8\x99ez\xc4\x83ri din Epoca Bronzului, perioada Halstatt, perioada Lat\xc3\xa8ne, secolul al IV-lea e.n. (epoca daco-roman\xc4\x83), secolele al IX-lea\xe2\x80\x93al X-lea, al X-lea\xe2\x80\x93al XI-lea, al XIII-lea\xe2\x80\x93al XIV-lea \xc8\x99i al XIV-lea\xe2\x80\x93al XV-lea; situl de pe \xe2\x80\x9edealul Doamnei\xe2\x80\x9d, aflat pe coasta de nord-nord-est, la 2,5\xc2\xa0km de Tome\xc8\x99ti, con\xc8\x9bine a\xc8\x99ez\xc4\x83ri din eneolitic, Epoca Bronzului T\xc3\xa2rziu (cultura Noua), secolele al VIII-lea\xe2\x80\x93al X-lea, secolele al X-lea\xe2\x80\x93al XI-lea, secolele al XIII-lea\xe2\x80\x93al XIV-lea, \xc8\x99i secolele al XIV-lea\xe2\x80\x93al XV-lea. La intrarea \xc3\xaen cadrul cartierului este amplasata statuia lui \xc8\x98tefan cel Mare care dateaza din anul 1988, cartierul de blocuri purt\xc3\xa2nd numele marelui domnitor.\n_START_SECTION_\nStema\n_START_PARAGRAPH_\nStema comunei Tome\xc8\x99ti este format\xc4\x83 dintr-un scut scartelat. Cartierele unu \xc8\x99i patru au fundal verde \xc8\x99i con\xc8\x9bin c\xc3\xa2te o cruce de argint cu bra\xc8\x9be egale. Acestea sunt legate de Poiana Vl\xc4\x83dic\xc4\x83i (satul Vl\xc4\x83diceni), unde, \xc3\xaen 1415, al\xc4\x83turi de vl\xc4\x83dica (episcop) Iosif I, Alexandru cel Bun a \xc3\xaent\xc3\xa2mpinat moa\xc8\x99tele Sf. Ioan cel Nou de la Suceava. Cartierele doi \xc8\x99i trei au fundal de argint \xc8\x99i con\xc8\x9bin o frunz\xc4\x83 verde de gorun, care fac referire la satul Goruni, parte a comunei. Modul dublat de a\xc8\x99ezare al elementelor pe stem\xc4\x83 face referire la numele comunei, provenit de la \xc3\xaentemeietorul acesteia, Toma (\xc3\xaen limba greac\xc4\x83 \xc3\xaensemn\xc3\xa2nd "geam\xc4\x83n"). De asemenea, scutul este timbrat de o coroan\xc4\x83 mural\xc4\x83 de argint, cu un singur turn.'